Document ID: /roh_data/filtered/fineweb-2-filterrobots_roh.jsonl.gz/56384

Il Departament federal da giustia e polizia (DFGP) s'occupa da temas sco la segirezza interna, l'asil u la criminalitad. Manà vegn il departament dapi il november 2010 da Simonetta Sommaruga.
Cussegliera federala Simonetta Sommaruga
Simonetta Sommaruga è naschida ils 14 da matg 1960 ed è creschida si a Sins en il Freiamt (AG). Suenter la matura è ella sa laschada scolar sco pianista al conservatori da Lucerna. Suenter segiurns a l'exteriur ha ella cuntinuà cun sia activitad concertanta e cun sia lavur pedagogica al conservatori da Friburg. Simonetta Sommaruga è maridada.
A partir da l'onn 1993 è dunna Sommaruga stada la gestiunaria da la Fundaziun per la protecziun dals consuments e da l'onn 2000 fin l'onn 2010 sia presidenta.
Dal 1997 fin il 2005 è ella stada cussegliera communala a Köniz (scheffa dals pumpiers e da la protecziun civila) e dal 1999 fin il 2003 cussegliera naziunala da la PS.
Dal 2003 fin il 2010 ha ella represchentà il chantun Berna en il Cussegl dals chantuns.
Elecziun en il Cussegl federal
Ils 22 da settember 2010 ha l'Assamblea federala plenara elegì dunna Sommaruga en il Cussegl federal. Dapi il 1. da november 2010 è ella la scheffa dal Departament federal da giustia e polizia.
Departament federal da giustia e polizia (DFGP)
Il DFGP s'occupa da temas da la politica sociala sco la convivenza dals umans da differentas naziunalitads, las dumondas d'asil, la segirezza interna u il cumbat cunter la criminalitad. Ils fatgs dal stadi civil u las dumondas dal dretg da burgais tutgan medemamain tar las incumbensas dal DFGP sco la surveglianza davart il gieu da fortuna u sco l'elavuraziun da la basa e dals meds per la collavuraziun internaziunala da la giustia e da la polizia.
Cifras pertutgant il DFGP
En il DFGP lavuran circa 2900 emploiadas ed emploiads federals.
Tenor il preventiv quinta il DFGP per l'onn 2015 cun custs da 2,275 milliardas francs e cun in retgav da 531 milliuns francs.
Ultima midada 06.05.2016